


LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS
DĖL LIETUVOS HIGIENOS NORMOS HN 136:2023 „KARŠTO VANDENS VISUOMENĖS SVEIKATOS SAUGOS REIKALAVIMAI“ PATVIRTINIMO

2023 m. birželio 20 d. Nr. V-710
Vilnius


Vadovaudamasis Lietuvos Respublikos šilumos ūkio įstatymo 15 straipsnio 5 dalimi: 
. T v i r t i n u Lietuvos higienos normą HN 136:2023 „Karšto vandens visuomenės sveikatos saugos reikalavimai“ (pridedama).
. Nustatau, kad šis įsakymas įsigalioja 2023 m. liepos 1 d.
. P a v e d u įsakymo vykdymą kontroliuoti viceministrui pagal veiklos sritį.



Sveikatos apsaugos ministras				Arūnas Dulkys


PATVIRTINTA
Lietuvos Respublikos sveikatos apsaugos 
ministro 2023 m. birželio 20 d. 
įsakymu Nr. V-710




 SKYRIUS


.	Lietuvos higienos norma HN 136:2023 „Karšto vandens visuomenės sveikatos saugos reikalavimai“ (toliau ‒ Higienos norma) nustato karšto vandens visuomenės sveikatos saugos reikalavimus.
.	Higienos norma privaloma asmenims, projektuojantiems, statantiems, rekonstruojantiems, remontuojantiems, įrengiantiems ir eksploatuojantiems pastatų vidaus vandentiekio sistemas, karšto vandens tiekėjams, pastatų šildymo ir karšto vandens sistemų prižiūrėtojams (eksploatuotojams), pagal kompetenciją priežiūrą vykdančioms institucijoms. 
.	Higienos normoje vartojamos sąvokos suprantamos taip, kaip jos apibrėžtos Lietuvos Respublikos šilumos ūkio įstatyme. 

 SKYRIUS


.	Karštas vanduo turi būti ruošiamas iš Lietuvos higienos normos HN 24:2023 „Geriamojo vandens saugos ir kokybės reikalavimai“, patvirtintos Lietuvos Respublikos sveikatos apsaugos ministro 2003 m. liepos 23 d. įsakymu Nr. V-455 „Dėl Lietuvos higienos normos HN 24:2023 „Geriamojo vandens saugos ir kokybės reikalavimai“ patvirtinimo“, reikalavimus atitinkančio geriamojo vandens.
.	Karšto vandens sauga turi būti užtikrinama iki karšto vandens naudojimo vietų.
.	Karštas vanduo turi atitikti šiuos reikalavimus:
.	1 ml vandens mėginyje, paimtame iš bet kurios pastato karšto vandens grąžinimo vamzdyno vietos, turi būti ne daugiau kaip 100 kolonijas sudarančių vienetų kultivuojant 37 °C temperatūroje;
.	karšto vandens temperatūra vartotojų čiaupuose turi būti ne žemesnė kaip 50 °C (išmatavus temperatūrą po 1 min., kai buvo atsuktas čiaupas ir paleistas vanduo), sudarant technines prielaidas vandens tiekimo sistemoje vandens šildytuve karšto vandens temperatūrą padidinti, kad vartotojų čiaupuose ji būtų ne žemesnė kaip 65 °C.
.	Legionella bakterijų tyrimas karštame vandenyje turi būti atliekamas, kai pastato karšto vandens sistema ar jos dalis pradedama naudoti daugiau kaip po vieno mėnesio pertraukos, po vandens tiekimo sistemos rekonstravimo, remonto arba kai diagnozuojami vartotojų susirgimai legionelioze.
.	Jeigu 1 l karšto vandens randama daugiau nei 1 000, bet mažiau nei 10 000 Legionella bakterijų, turi būti patikrinama vandens tiekimo sistema, nustatoma galima vandens taršos priežastis, koreguojamos esamos ir (arba) imamasi naujų legioneliozės profilaktikos priemonių. Jeigu 1 l karšto vandens randama daugiau nei 10 000 Legionella bakterijų, turi būti patikrinama vandens tiekimo sistema, nustatoma galima vandens taršos priežastis, vandens tiekimo sistema valoma ir padaroma nekenksminga, koreguojamos esamos ir (arba) imamasi naujų legioneliozės profilaktikos priemonių. Atlikus vandens tiekimo sistemos valymą ir kenksmingumo šalinimą, atliekamas vandens mikrobiologinis tyrimas Legionella bakterijoms nustatyti.
.	Cheminė karšto vandens dezinfekcija atliekama biocidiniais produktais, įteisintais Lietuvos Respublikoje pagal 2012 m. gegužės 22 d. Europos Parlamento ir Tarybos reglamento (ES) Nr. 528/2012 dėl biocidinių produktų tiekimo rinkai ir jų naudojimo, su visais pakeitimais, reikalavimus, laikantis biocidinio produkto autorizacijos liudijime nustatytų autorizacijos sąlygų. Atliekant cheminę karšto vandens sistemos dezinfekciją biocidiniais produktais, kurių veiklioji medžiaga chloras, laisvojo chloro koncentracija sistemą užpildančiame vandenyje keturias valandas turi būti 50 mg/l, o sistemą užpildančio vandens temperatūra neturi būti didesnė kaip 30 ºC arba turi būti taikomos kitos dezinfekcijos sąlygos, nurodytos biocidinio produkto autorizacijos liudijime. Baigus cheminę karšto vandens sistemos dezinfekciją biocidiniu produktu, kurio veiklioji medžiaga chloras, sistema plaunama geriamuoju vandeniu, kol laisvojo chloro koncentracija jame neviršija 1 mg/l. Baigus cheminę karšto vandens dezinfekciją biocidiniu produktu su kita veikliąja medžiaga, sistema plaunama geriamuoju vandeniu, kol veikliosios medžiagos koncentracija jame neviršija nurodytos biocidinio produkto autorizacijos liudijime.
.	Apie planuojamos karšto vandens sistemos dezinfekcijos atlikimo datą ir laiką, jos tikslus, trukmę ir būtinas saugos priemones pastato šildymo ir karšto vandens sistemų prižiūrėtojas (eksploatuotojas) ir karšto vandens tiekėjas ne vėliau kaip prieš dvi kalendorines dienas privalo raštu informuoti vartotojus.
_____________________

